
Text rozhodnutia
Súd: Krajský súd Košice Spisová značka: 6S/77/2014 Identifikačné číslo súdneho spisu: 7014200725 Dátum vydania rozhodnutia: 14. 04. 2016 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2016:7014200725.2 Opravné uznesenie Krajský súd v Košiciach v právnej veci žalobcu: BRIGHT CAFE, s.r.o., so sídlom Kováčska 39, 040 01 Košice, IČO: 43 859 062, právne zastúpeného JUDr. Eugenom Kostovčíkom, advokátom so sídlom Gelnická 33, 040 11 Košice, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie rozhodnutia žalovaného č. 1100303/1/190073/2014/4897 zo dňa 16.04.2014, takto r o z h o d o l : Opravuje záhlavie rozsudku Krajského súdu v Košiciach č. k. 6S/77/2014-46 zo dňa 04.11.2015 tak, že: „Krajský súd v Košiciach rozhodol v senáte zloženom z predsedu senátu JUDr. Pavla Naďa a členiek senátu JUDr. Judity Jurákovej a JUDr. Tamary Sklenárovej.“ o d ô v o d n e n i e : Rozsudkom č. k. 6S/77/2014-46 zo dňa 04.11.2015 Krajský súd v Košiciach zamietol žalobu zo dňa 24.06.2014. Najvyšší súd Slovenskej republiky prípisom sp. zn. 1Sžf/30/2016 zo dňa 30.03.2016 vrátil vec tunajšiemu súdu bez rozhodnutia o podanom odvolaní, a to z dôvodu, že v písomnom vyhotovení rozsudku sú v jeho záhlaví uvedení len dvaja členovia senátu, pričom zo zápisnice z pojednávanie zo dňa 04.11.2015 vyplýva, že na rozhodovaní v predmetnej veci sa zúčastnil trojčlenný senát v zložení: JUDr. Pavol Naď (predseda senátu), JUDr. Judita Juráková a JUDr. Tamara Sklenárová (členovia senátu). Z tohto dôvodu záhlavie rozsudku nevyhovuje zákonnej požiadavke na formálny obsah rozsudku v zmysle ust. § 157 ods. 1 v spojení s ust. § 246c ods. 1 O.s.p. Podľa ustanovenia § 246c ods. 1 prvá veta O.s.p., pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa ustanovenia § 157 ods. 1 O.s.p., v písomnom vyhotovení rozsudku sa po slovách "V mene Slovenskej republiky" uvedie označenie súdu, mená a priezviská sudcov a prísediacich, presné označenie účastníkov a ich zástupcov, účasť prokurátora, označenie prejednávanej veci, znenie výroku, odôvodnenie, poučenie o lehote na podanie odvolania a náležitostiach odvolania podľa § 205 ods. 1 a 2, poučenie o možnosti výkonu rozhodnutia a deň a miesto vyhlásenia. Podľa ustanovenia § 164 O.s.p., súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí účastníkom. Keďže v danom prípade je zrejmé, že v písomnom vyhotovení rozsudku došlo k chybe v písaní, ktorá spočíva v neuvedení všetkých členov senátu v záhlaví rozsudku, ktorí sa podieľali na rozhodovaní v predmetnej veci, rozhodol súd v súlade s cit. zákonnými ustanoveniami o oprave záhlavia rozsudku tak, ako je to uvedené vo výrokovej časti tohto uznesenia. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach, a to písomne v dvoch vyhotoveniach. V odvolaní je potrebné popri všeobecných náležitostiach podľa § 42 ods. 3 O.s.p. uviesť, proti ktorému rozhodnutiu odvolanie smeruje, v akom rozsahu sa rozhodnutie napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

